和李教授攄遊溪阻風
作者：李復
朝代：宋

paragraphs: 去年春盡送春歸，溪邊曾與春風期。
共期今歲春風到，却話去年相別時。
二月天回斗杓轉，沙際春風猶未知。
咄咄向空但書怪，常有孤愁來兩眉。
南巷佳人佩蘭客，去年把葉同題詩。
能傳芳信慰枯槁，問我溪邊來何遲。
明發招邀出城去，欲傍垂楊舉酒巵。
盲飈東來忽作惡，掀簸地軸搖天維。
坐客隔手不相見，縮頸盡如藏殻龜。
昏沙欲定日更黑，浩浩崩奔陰雲垂。
蒼茫催人雨勢急，促轡競路爭先馳。
歸途邂逅過蕭寺，投鞭思弈雲房棋。
道人呼童拂廣榻，笑我塵土兩目眵。
漫展紋楸第袖手，瞑依團蒲神意疲。
朝來共尋一餉樂，齟齬似爲神物欺。
况乎人生百年間，世事萬里多嶮巇。
紛紛智巧日夜鬭，一身浪苦寧非癡。
試向道人問實相，指我自求無言師。